Žarnay, Oto, poslanec NR SR (2018-02-08):
Ďakujem za slovo, pani predsedajúca. Prvú interpeláciu smerujem k pani ministerke školstva, vedy, výskumu a športu Slovenskej republiky. Je to interpelácia vo veci poskytovania externých právnych služieb rozpočtovým organizáciám ministerstva školstva, vedy, výskumu a športu. Vážená pani ministerka, v súlade s čl. 80 Ústavy Slovenskej republiky a § 129 zákona o rokovacom poriadku vám podávam nasledujúcu interpeláciu poslanca. Efektívne využívanie finančných prostriedkov vo verejnej, čiže aj štátnej správe je jedným z dôležitých ukazovateľov demokratickej spoločnosti ako uplatňovania práva občanov na dobrú správu veci verejných. Ministerstvo školstva, vedy výskumu a športu má pomerne široký zámer činností aj prostredníctvom svojich rozpočtových organizácií zabezpečuje zverené kompetencie a z nich vyplývajúce úlohy. Pri bližšom ohľade na zverejnené účtovníctvo týchto rozpočtových organizácií som narazil na zaujímavý fakt, a to, že viaceré z nich buď paušálne, alebo v rozsahu ad hoc realizujú platby za externé právne služby, ktoré im mali byť poskytované. Tieto sumy nie sú vôbec zanedbateľné. Zarážajúce je, že sa vo viacerých rozpočtových organizácií realizujú už niekoľko rokov. Uvádzam niektoré konkrétne príklady: – Štátny inštitút odborného vzdelávania 1 800 – 3 000 eur mesačne, – Štátny pedagogický ústav 1 200 – 1 800 eur mesačne, do roku 2016 aj faktúry so sumou 2 664 eur, – Agentúra na podporu výskumu a vývoja 2 400 eur mesačne, – Metodicko-pedagogické centrum Bratislava 1 200 – 1 500 eur mesačne, – Antidopingová agentúra SK 1 400 – 1 500 eur mesačne, – Národný ústav certifikovaných meraní 165 eur mesačne. Pri zvážení uverejnených faktov v rámci všetkých rozpočtových organizácií s ohľadom na efektivitu vynakladaných finančných prostriedkov, ako aj právnym oddelením, ktorým ministerstvo disponuje, interpelujem pani ministerku nasledovnými otázkami: – Čo konkrétne dané externé právne služby v sebe zahŕňajú a akým spôsobom bol realizovaný výber ich realizátorov? – Aká je úspešnosť zastupovania týchto rozpočtových organizácií prostredníctvom externých právnych zástupcov? – Aká je finančná aktivita využívania externých právnych služieb, a či by aj pri rozšírení právneho oddelenia ministerstva školstva nebolo reálne využitie daných finančných prostriedkov vyššie, prípadne nedošlo by k zníženiu vynakladaných prostriedkov na dané služby? – Akým spôsobom ministerstvo školstva kontroluje efektívnosť vynaložených finančných prostriedkov pre dané rozpočtové organizácie? Druhá interpelácia smeruje opäť na ministerku školstva, vedy a výskumu vo veci dodržiavania ľudských práv v školstve a boja proti bosingu. Vážená pani ministerka, členovia učiteľskej obce sú tí, ktorí pripravujú budúce generácie do života. Učia, odpovedajú na otázky, rozvíjajú znalosti a zručnosti, vštepujú základné zásady demokratickej spoločnosti. Ľudské práva svojím širokým rozsahom sú súčasťou každodenného života. Množiace sa neriešené príklady pošliapania ľudských práv na pracovisku, šikanózneho správania riaditeľa školy voči pedagógom, ktorí uplatnia právo na slobodu slova a prejavu, v prípade svojvôle zriaďovateľa voči riaditeľovi školy otriasajú právnom istotou dotknutých ľudí v základoch. Prípad pána Júliusa Janeka z Kysuckého Nového Mesta, ktorý je vystavovaný neustálemu konfrontačnému tlaku pred učiteľským kolektívom a šikanóznemu tlaku zo strany riaditeľa školy po tom, ako poukázal na nedostatky, alebo prípad bývalej riaditeľky Gymnázia Boženy Slančíkovej Timravy v Lučenci pani Eleny Melicherovej, kedy bývalý predseda VÚC spolu s vedúcim odborom školstva spôsobom, ktorý nie je v súlade so zákonom ani s dobrými mravmi, znemožnili vykonávať uvedenú funkciu a zároveň pošliapali jej dobré meno a dôstojnosť, sú len malými kvapkami v mori vody, ktorá sa prelieva už cez okraj a zasahuje do identity osobnosti pedagógov, ich viery v ľudské práva a v konečnom dôsledku ich uplatňovanie a šírenie vo výchovno-vzdelávacom procese. Vzhľadom na skutočnosť, že občianskoprávna ochrana je v týchto prípadoch minimálne efektívna, nesmierne zdĺhavá, finančne a fyzicky náročná, je potrebné, aby boli vytvorené účinnejšie a najmä efektívnejšie spôsoby, ako takéto svojvoľné pošliapavanie práv jednotlivcov s veľkým dosahom na širšiu spoločnosť eliminovať a jednoznačne ich zamedziť už v zárodku. Zákonné či podzákonné normy, nech sú akokoľvek dobre pripravené, jasné, jednoznačné a zrozumiteľné, ak nie sú v praxi dôsledne uplatňované a kontrolované, ak tí, ktorým sú určené, sa s nimi nestotožnili, sú neúčinné. Vážená pani ministerka, vo svetle vyššie uvedených skutočností vás interpelujem nasledovnými otázkami: – Aké špecifické mechanizmy ste zaviedli, aby sa bosingu v školstve zamedzilo, a s akou účinnosťou? – Ako riešite vzniknuté situácie a podnety v súvislosti s porušovaním ľudských práv na slovenských školách a s akým výsledkom? – Prečo do dnešného dňa nie je vytvorený samostatný inštitút napríklad školského ombudsmana, ktorý by mal kompetencie účinne riešiť vzniknuté ľudskoprávne problémy v školstve? Posledná interpelácia je adresovaná rovnako ministerke školstva, vedy a výskumu vo veci existencie a ďalšieho smerovania výskumného, Výskumného ústavu detskej psychológie a patopsychológie v Bratislave. Vážená pani ministerka, existencia tohto pracoviska s 50-ročnou históriou nie je verejnosti veľmi známa. No v odborných kruhoch je prínosom predovšetkým komplexným výskumom psychického vývinu a osobnostného rozvoja detí a poskytovaním psychologických služieb súvisiacich s jeho odborným zameraním. Tak tomu bolo donedávna, kým sa situácia na tomto vysoko odbornom pracovisku nezmenila. So zámerom zvýšenej kontroly nad finančnými prostriedkami poskytovanými z eurofondov sa významne rozšírili rady manažmentu. No národný projekt schválený nebol a ani výskumní pracovníci nie sú ohodnotení a riadení tak, aby to bolo ku prospechu slovenskej vede. Nehovoriac o tom, že na tomto pracovisku okrem vytvorenej negatívnej klímy sú potláčané aj akademické práva a slobody. Vzhľadom na uvedené skutočnosti a môj záujem o rozvoj slovenskej vedy vás, pani ministerka, interpelujem nasledovnými otázkami: – Aké je, aký je reálny súčasný program a smerovanie Výskumu ústavu detskej psychológie a patopsychológie v Bratislave? – Do akej miery sa podarilo tomuto ústavu za posledných päť rokov naplniť doterajšie programové a projektové zameranie počas neustálych zmien jeho vedenia? – Aká je miera kompetentnosti a odbornosti riadiacich pracovníkov tohto ústavu a akým spôsobom a kým boli nastavené kritériá ich výberu? – Aká je efektivita práce stále sa rozširujúceho sa manažmentu ústavu a ako sú vynakladané finančné prostriedky na ich odmeňovanie v porovnaní s odmeňovaním vedeckých pracovníkov? – Ako a kým boli nastavené kritériá na výber pracovníkov manažmentu ústavu a do akej miery boli naplnené tieto kritériá pri ich výbere, obzvlášť s ohľadom na príbuzenské a obdobné vzťahy?